
Бүген көннең икенче яртысында Татарстан Республикасы Президенты Рөстәм Миңнеханов Ульяновск шәһәрендә эш сәфәрендә.

Анда ул "Россия – спорт державасы" VII халыкара спорт форумында катнаша.

Искәртик, 2018 елда "Россия – спорт державасы" VII халыкара спорт форумы Россия Федерациясе Президенты йөкләмәсе буенча уздырыла. Аның максаты - 2024 елга кадәр физик культура һәм спортны үстерү буенча өстенлекле мәсьәләләрне билгеләү һәм аларны хәл итү юлын табу.

Форум "Волга-Спорт-Арена" спорт сарае мәйданында уза.

Форум кысаларында "Заманча спорт. Инновацияләр һәм перспективалар" күргәзмәсе үткәрелә.

Форумның "Физик культура һәм спорт: үсешнең төп бурычлары" темасына багышланган пленар утырышында Россия Федерациясе Президенты Владимир Путин чыгыш ясады.

Владимир Путин җилгеләгәнчә, Россиядә физик культура һәм спорт алгы урында тора.

"Без җәмгыятьтә, һәр буын гражданнары арасында, аеруча яшьләр арасында сәламәт һәм актив яшәүне алга этәрәбез. Спорт гомер озынлыгын һәм тормыш сыйфатын турыдан-туры билгели, кешенең шәхси һәм профессиональ формалашуына киң мөмкинлекләр ача, - диде Россия Президенты. - Федераль, региональ, муниципаль хакимият бурычы - массакүләм спорт үсешенә шартлар булдыру, спорт объектларын халыкка ачык булуын тәэмин итү, зур һәм кече шәһәрләр, авыл җирендә спорт инфраструктурасын җайлы итү".

Владимир Путин сүзләренчә, дәүләт-шәхси партнерлык потенциалын нәтиҗәле куллану мөһим, спорт объектларын төзү һзм алга таба эксплуатацияләүдә дә. Инвестор спорт комплексын төзүдә дә, алга таба үсешендә дә катнашырга тиеш.

"Бу мәсьәләдә яхшы үрнәк - быел Алтайда, Татарстанда билгеләнгән проектлар, шулай ук Бурятиядә инфраструктура үсешенә этәргеч булачак пландагы Боз сарае", - дип искәртте Владимир Путин.

"Спортны үстерүдә һәм алга этәрүдә зур ярышлар аерым урын алып тора, диде Россия Президенты. - Казандагы Универсиада, Сочидагы Олимпиада, футбол буенча дөнья чемпионаты нәтиҗәләре буенча спорт клубларында һәм секцияләрдә шөгыльләнүчеләр саны кинәт артты. Күпкә артты, дип әйтеп була".

Форумда Россия һәм башка илләрдән 3 меңгә якын кеше катнашты, алар арасында федераль һәм региональ хакимитя вәкилләре, дөнья спорты лидерлары, Олимпия хәрәкәте вәкилләре һәм башкалар.
Рөстәм Миңнеханов Ульяновскта "Россия – спорт державасы" VII халыкара спорт форумында катнаша